****

**อย. ส่งมอบสุขภาพดี ลดเสี่ยงโรค NCDs   
ชวนเลือกผลิตภัณฑ์ที่มีตราทางเลือกสุขภาพเป็นของขวัญปีใหม่**

อย. ลงพื้นที่ห้างบิ๊กซี สาขาติวานนท์ จัดกิจกรรมรณรงค์ชวนประชาชนซื้อผลิตภัณฑ์อาหารที่มีสัญลักษณ์โภชนาการทางเลือกสุขภาพ (Healthier Choice) เพื่อลดเสี่ยงโรค NCDs เป็นของขวัญเทศกาลปีใหม่ ส่งมอบสุขภาพดีแก่คนที่รัก

****วันนี้ (4 ธันวาคม 2567) **นายแพทย์สุรโชค ต่างวิวัฒน์ เลขาธิการคณะกรรมการอาหารและยา** เป็นประธานจัดกิจกรรม “ชวนส่งสุขภาพดี ลด NCDs รับเทศกาลปีใหม่ เลือกผลิตภัณฑ์ที่มีตรา เป็นของขวัญให้คนที่คุณรัก” โดยเปิดเผยว่า สำนักงานคณธกรรมการอาหารและยา (อย.) อยากเห็นคนไทยมีสุขภาพดี ให้เทศกาลปีใหม่นี้เริ่มต้นด้วยการให้ของขวัญที่มีประโยชน์ต่อสุขภาพ จึงได้จัดกิจกรรมลงพื้นที่ห้างสรรพสินค้าบิ๊กซี สาขาติวานนท์ รณรงค์ชวนประชาชนเลือกซื้อกระเช้าของขวัญปีใหม่ที่มีสัญลักษณ์โภชนาการทางเลือกสุขภาพ (Healthier Choice) เพื่อลดความเสี่ยงของโรคไม่ติดต่อเรื้อรัง (NCDs) เช่น โรคอ้วน เบาหวาน ความดันโลหิตสูง โรคหัวใจและหลอดเลือด ฯลฯ เพราะเป็นผลิตภัณฑ์ที่ผ่านการรับรองแล้วว่ามีคุณค่าทางโภชนาการที่เหมาะสมต่อสุขภาพ ซึ่งขณะนี้มีผู้ประกอบการห้างสรรพสินค้า ซูเปอร์มาร์เก็ตจำนวนมากให้ความร่วมมือในการจำหน่ายกระเช้าผลิตภัณฑ์ที่มีสัญลักษณ์ทางเลือกสุขภาพดังกล่าว

สำหรับการเลือกซื้อกระเช้าของขวัญ ควรเลือกกระเช้าที่มีลักษณะห่อหุ้มอยู่ในสภาพดีและมีฉลากที่แสดงรายการผลิตภัณฑ์อาหาร รายละเอียดของอาหารที่จัดรวมไว้ ได้แก่ ชื่อหรือประเภทหรือชนิดของอาหาร วันเดือนปีที่หมดอายุหรือควรบริโภคก่อนของอาหารแต่ละรายการที่บรรจุในกระเช้า ทั้งนี้ เมื่อนำกระเช้าไปมอบให้แก่ผู้รับ ไม่ควรแกะฉลากออก เพื่อให้ผู้รับสามารถตรวจสอบรายการผลิตภัณฑ์อาหารและวันหมดอายุว่าตรงกับฉลากหรือไม่ หากจัดกระเช้าด้วยตนเอง ขอแนะนำให้เลือกผลิตภัณฑ์อาหารที่แสดงสัญลักษณ์ทางเลือกสุขภาพ

**คุณกนกชนันท์ ช่อรักษ์** **ผู้จัดการสาขาติวานนท์** **บริษัท บิ๊กซี ซูเปอร์เซ็นเตอร์ จำกัด** **(มหาชน)** กล่าวว่า บิ๊กซีให้ความสำคัญกับสุขภาพของผู้บริโภค โดยห้างบิ๊กซีทุกสาขาจะมีจำหน่ายกระเช้าปีใหม่ ซึ่งภายในมีผลิตภัณฑ์อาหารที่มีสัญลักษณ์ทางเลือกสุขภาพให้ผู้บริโภคเลือก นอกจากนี้ ยังมีผลิตภัณฑ์ของบิ๊กซีที่ได้รับตราสัญลักษณ์ทางเลือกสุขภาพให้ผู้บริโภคได้เลือกซื้ออีกด้วย ทั้งเครื่องปรุงรสและเครื่องดื่ม ตราบิ๊กซี แฮปปี้ ไพรซ์ โปร (BIG C HAPPY PRICE PRO) จำนวน 5 รายการ ได้แก่ ซอสหอยนางรมสูตรลดโซเดียม ซีอิ๊วขาวสูตรลดโซเดียม เครื่องดื่มมะตูมปรุงสำเร็จชนิดผงผสมสารสกัดจากหญ้าหวาน เครื่องดื่มเก็กฮวยปรุงสำเร็จชนิดผงผสมสารสกัดจากหญ้าหวาน และเครื่องดื่มขิงผงสำเร็จรูปผสมสารสกัดจากหญ้าหวาน

**เลขาธิการฯ อย.** กล่าวเพิ่มเติมว่า ปัจจุบันมีผลิตภัณฑ์อาหารที่ผ่านการรับรองให้ผู้บริโภคได้เลือกสรรมากถึง 14 กลุ่มอาหาร ได้แก่ อาหารมื้อหลัก เครื่องดื่ม เครื่องปรุงรส ผลิตภัณฑ์นม อาหารกึ่งสำเร็จรูป ขนมขบเคี้ยว ไอศกรีม น้ำมันและไขมัน ขนมปัง อาหารเช้าธัญพืช ผลิตภัณฑ์ขนมอบ ผลิตภัณฑ์อาหารว่าง ผลิตภัณฑ์จากปลาและอาหารทะเล และผลิตภัณฑ์จากเนื้อสัตว์ รวมผลิตภัณฑ์ทั้งสิ้น 3,245 ผลิตภัณฑ์

\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*

วันที่เผยแพร่ข่าว 4 ธันวาคม 2567 / แถลงข่าว 3 ปีงบประมาณ พ.ศ. 2568